[pic] | KOMISIJA EVROPSKIH SKUPNOSTI |

Bruselj, 17.9.2007

SEC(2007) 1140 konč.

PISNI PREDLOG SPREMEMBE št. 1 K PREDHODNEMU PREDLOGU PRORAČUNA ZA LETO 2008

IZKAZ ODHODKOV PO ODDELKIH Oddelek III – Komisija

(predložila Komisija)

PISNI PREDLOG SPREMEMBE št. 1K PREDHODNEMU PREDLOGU PRORAČUNA ZA LETO 2008

IZKAZ ODHODKOV PO ODDELKIHOddelek III – Komisija

Ob upoštevanju:

- Pogodbe o ustanovitvi Evropske skupnosti in zlasti člena 272 Pogodbe,

- Pogodbe o ustanovitvi Evropske skupnosti za atomsko energijo in zlasti člena 177 Pogodbe,

- Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[1], kakor je bila nazadnje spremenjena z Uredbo Sveta (ES, Euratom) št. 1995/2006[2], in zlasti člena 34 Uredbe,

Evropska komisija iz razlogov, navedenih v obrazložitvenem memorandumu, proračunskemu organu predloži pisni predlog spremembe št. 1 k predhodnemu predlogu proračuna za leto 2008.

KAZALO

1. Uvod 4

2. Kosovo 4

2.1. Ozadje 4

2.2. Proračunske vrstice, pravne podlage in opombe 5

3. Palestina 7

3.1. Ozadje 7

3.2. Proračunske vrstice, pravne podlage in opombe 9

4. Posledice za razliko do zgornje meje razdelka 4 in za dodatne vire financiranja 9

5. Politika konkurence 10

ZBIRNA RAZPREDELNICA PO RAZDELKIH FINANČNEGA OKVIRA 11

IZKAZ ODHODKOV PO ODDELKIH

Izkaz odhodkov po oddelkih se pošlje ločeno po sistemu SEI-BUD. Angleška različica izkaza odhodkov po oddelkih je za ponazoritev priložena k proračunu.

UVOD

Pisni predlog spremembe št. 1 (PPS 1) k predhodnemu predlogu proračuna za leto 2008 (PPP 2008) zajema:

- zbiranje novih sredstev, od tega 120 milijonov EUR v odobritvah za prevzem obveznosti in 60 milijonov EUR v odobritvah plačil, za podporo stabilnosti in razvoja Kosova;

- zbiranje dodatnih sredstev, od tega 142 milijonov EUR v odobritvah za prevzem obveznosti in 85 milijonov EUR v odobritvah plačil, za podporo Palestinske uprave;

- uvedba novega proračunskega člena 03 03 02 – Zahtevki za odškodnino v zvezi s pravnimi postopki proti odločitvam Komisije na področju konkurence.

KOSOVO

Ozadje

Kosovo je pravno gledano srbska pokrajina, dejansko pa je od leta 1999 na podlagi Resolucije Varnostnega sveta ZN št. 1244 pod upravo Združenih narodov (ZN). Predvideno je bilo, da naj bi se pogajanja o novi resoluciji Varnostnega sveta ZN, v kateri bi se določil dokončen status Kosova na podlagi načrta, ki ga je pripravil posebni odposlanec generalnega sekretarja ZN Martti Ahtisaari, končala v prvi polovici leta 2007. Vendar je generalni sekretar ZN soglašal s pobudo Kontaktne skupine[3], da se s posredništvom Trojke, ki jo sestavljajo predstavniki iz Evropske Unije, Združenih držav in Rusije, opravijo nadaljnji pogovori med strankama. Trojka bo 10. decembra 2007 poročala Varnostnemu svetu ZN.

Kljub tem negotovostim je mogoče predvidevati, da se bo mednarodna finančna podpora Kosovu znatno povišala. Evropska unija je velikokrat izrazila svojo podporo načrtu, ki ga je pripravil posebni odposlanec generalnega sekretarja ZN Martti Ahtisaari, in svojo odločenost, da na Kosovu igra pomembno vlogo. Zadnji sklepi Sveta za splošne zadeve in zunanje odnose z dne 18. junija so še enkrat poudarili nujnost hitre rešitve vprašanja statusa Kosova. Spomniti je treba, da bo treba dogovor o Kosovu začeti izvajati takoj, ko bo dosežen. To bo pomenilo precejšnje dodatne odhodke iz konsolidiranega proračuna Kosova tako za začetne stroške in stroške poslovanja, npr. za nove institucije, kot so občine, ministrstva in službe, kot tudi za demobilizacijo Kosovskega zaščitnega korpusa. Poleg tega bo Kosovo zaradi posledic dogovora o statusu prevzelo delež srbskega zunanjega dolga, ki ga bo treba servisirati, s čimer bo proračun še precej bolj obremenjen. Tako bo treba tudi v primeru, če datum rešitve statusa ostane negotov, oblikovati določbe, da se zagotovi hitro izvajanje dogovora.

Poleg tega obstajajo na Kosovu neodvisno od procesa za dosego dokončnega statusa zelo pomembne in nujne razvojne potrebe, ki jih Kosovo ne more zadostno kriti z lastnimi sredstvi. Glede na negotovosti v zvezi z dokončnim statusom Kosova se zdi toliko nujnejše prispevati k odpravljanju nekaterih njegovih najbolj perečih gospodarskih in infrastrukturnih pomanjkljivosti.

Prav tako se pričakuje, da bo Evropska unija na Kosovu prevzela vodilno vlogo. Veliko priprav za to vlogo je že v teku. Pripravljalni skupini EU (financirani iz proračuna SZVP) na kraju samem pripravljata vlogo EU v prihodnjem mednarodnem civilnem uradu in misijo v zvezi s pravno državo. Misija za krepitev pravne države bo najpomembnejša misija EU na področju Evropske varnostne in obrambne politike (EVOP) do zdaj. Na tem mestu je treba opozoriti, da je v obstoječ predlog proračuna Komisije za SZVP vključenih samo 80 milijonov EUR (pri tem bo zdaj po pričakovanjih misija stala več, zaradi česar bo v letu 2008 nastal primanjkljaj) in bi bilo treba proučiti možnost okrepitve proračuna.

Uspešna zagotovitev politične stabilnosti na Kosovu bo deloma odvisna od tega, ali bo dosežen viden socialno-ekonomski razvoj za vse Kosovce. Zato ni potrebna le precejšna tuja pomoč, treba jo bo tudi izrazito skoncentrirati na začetek, hitro izvršiti in pokazati rezultate, kakor hitro bo mogoče.

Kosovski organi trenutno s pomočjo mednarodnih finančnih institucij, Evropske komisije in drugih mednarodnih donatorjev pripravljajo srednjeročni okvir odhodkov za obdobje 2008–2010, ki bo vključeval vse predvidljive javnofinančne prihodke in odhodke. Ta srednjeročni okvir odhodkov bo podprla vlada, v njem pa bodo poudarjene najnujnejše kosovske potrebe po financiranju v zvezi z statusom in socialno-ekonomske razvojne prednostne naloge. Ta dokument ugotavlja obstoj finančne vrzeli za leta 2008–2010 v višini več kot 1 milijardo EUR, ki jo bodo morali zapolniti donatorji, zlasti Evropska skupnost in ZDA, pa tudi države članice EU, mednarodne finančne institucije in drugi dvostranski donatorji. Zato bo organizirana donatorska konferenca na visoki ravni.

Delež, ki ga bo moral kriti proračun EU, se trenutno ocenjuje na polovico celotnega zneska, tj. najmanj 500 milijonov EUR. Medtem ko je 199 milijonov EUR že načrtovano v okviru instrumenta za predpristopno pomoč v triletnem obdobju, ki ga pokriva srednjeročni okvir odhodkov, in je 50 milijonov EUR še vedno na voljo kot makrofinančna pomoč, je potrebnih še 200 milijonov EUR za dodatno pomoč, ki se skoncentrirano izvaja na začetku, v okviru proračuna za leto 2008. Ta znesek je treba na eni strani nameniti za makrofinančno pomoč, vključno z odplačevanjem dolgov, in sicer v obliki neposredne proračunske podpore, ter na drugi strani za razvojno pomoč preko instrumenta za predpristopno pomoč in ga dopolniti z namensko pomočjo iz obstoječih odobritev v okviru instrumenta za stabilnost, predvidenega v PPP za leto 2008. Projektno pomoč v okviru instrumenta za predpristopno pomoč bi bilo treba nameniti zlasti tistim projektom kapitalskih naložb, ki so v srednjeročnem okviru odhodkov Kosova določeni kot prednostna naloga. Dodatna proračunska podpora bi bila odvisna od izpolnjevanja ciljev fiskalne politike na Kosovu in od okvira ekonomske in fiskalne politike, o katerem bi se bilo treba dogovoriti v obliki pisma o nameri ali v obliki poznejšega programa z MDS.

Projektna pomoč v okviru instrumenta za stabilnost je namenjena okrepitvi politične stabilnosti v razmerah po kriznem obdobju. Glede na nepredvidljivost političnih posledic dogovora, vseh elementov, ki se ne dajo predvideti, bi bila lahko hitra intervencija tega instrumenta v podporo dogovoru upravičena, vendar bo lahko ocenjena šele, ko bo znana dokončna oblika dogovora. Poleg tega lahko instrument za stabilnost prispeva tudi okoli 10 milijonov EUR iz obstoječega proračuna za letne stroške mednarodnega civilnega urada, potem ko se ta ustanovi v skladu z dogovorom.

Proračunske vrstice, pravne podlage in opombe

Potrebni skupni znesek (200 milijonov EUR v letu 2008) bo vključen v člen 01 03 02 „Makroekonomska pomoč“, v okviru poglavja 03 „Mednarodne ekonomske in finančne zadeve“, pod naslovom „Gospodarske in finančne zadeve“ in v člen 22 02 02 „Pomoč potencialnim državam kandidatkam za prehod in vzpostavitev institucij“, v okviru poglavja 02 „Proces in strategija širitve“, pod naslovom 22 „Širitev“. Od tega se lahko 40 milijonov EUR krije z odobritvami za prevzem obveznosti, že vključenimi v okviru makrofinančne pomoči v PPP 2008.

Člen 01 03 02 – Makroekonomska pomoč

Zneski

Odobritve PPP 2008 | Pisni predlog spremembe št. 1 | Novi znesek |

OPO | OP | OPO | OP | OPO | OP |

92 000 000 | 82 000 000 | 60 000 000 | 30 000 000 | 152 000 000 | 112 000 000 |

Kot je bilo navedeno v točki 2.1, je treba v okviru proračuna za leto 2008 zbrati 200 milijonov EUR za pomoč, ki se skoncentrirano izvaja na začetku, od katerih mora biti ob pomoči, za katero so bile že prevzete obveznosti v letu 2006 (50 milijonov EUR), 100 milijonov EUR v obliki makrofinančne pomoči. Na podlagi sredstev PPP 2008, ki jih je Komisija predložila za proračunsko vrstico 01 03 02 „Makroekonomska pomoč“, bi lahko bil znesek pomoči v višini 100 milijonov EUR financiran na naslednji način:

- 40 milijonov EUR odobritev za prevzem obveznosti in 30 milijonov EUR odobritev plačil, že vključenih v PPP 2008.

- Dodatnih 60 milijonov EUR odobritev za prevzem obveznosti in 30 milijonov EUR odobritev plačil s pisnim predlogom spremembe.

Poleg tega je treba omeniti, da je makrofinančna pomoč tretjim državam običajno namenjena za nujne in izredne finančne potrebe, ki se krijejo od zunaj. Zaradi posebnosti kratkoročnega instrumenta za krizno upravljanje, ki dodeljuje finančno pomoč kot odziv na zunanje dogodke, je mogoče, da bo treba v letu 2008 izvajati nove izredne operacije, ki niso predvidene na tej stopnji proračunskega postopka proračuna za leto 2008. Če bi bili predvideni novi zneski v višini 152 milijonov EUR za odobritve za prevzem obveznosti in 112 milijonov EUR za odobritve plačil nezadostni za financiranje morebitnih novih izrednih operacij, lahko Komisija proračunski organ zaprosi za posebne prerazporeditve za okrepitev proračunske vrstice 01 03 02.

Člen 22 02 02 – Pomoč potencialnim državam kandidatkam za prehod in vzpostavitev institucij

Zneski

Odobritve PPP 2008 | Pisni predlog spremembe št. 1 | Novi znesek |

OPO | OP | OPO | OP | OPO | OP |

376 700 000 | 88 625 400 | 60 000 000 | 30 000 000 | 436 700 000 | 118 625 400 |

Kot je bilo navedeno v točki 2.1, je treba v okviru proračuna za leto 2008 zbrati 200 milijonov EUR za pomoč, ki se skoncentrirano izvaja na začetku, od katerih mora biti 100 milijonov EUR v obliki projektne pomoči, ki bi se lahko financirala na naslednji način:

- dodatnih 60 milijonov EUR odobritev za prevzem obveznosti in 30 milijonov EUR odobritev plačil v okviru proračunske vrstice 22 02 02 na podlagi pisnega predloga spremembe.

- Instrument za stabilnost je namenjen okrepitvi politične stabilnosti v razmerah po kriznem obdobju. Zato je ustrezen instrument za reševanje vprašanj, ki niso povezana z dolgom in se nanašajo na obdobje po sprejetju dogovora o statusu, kot so decentralizacija, nove institucije itd. Preostala sredstva, ki so potrebna za zagotovitev dodatnih 200 milijonov EUR pomoči v proračunu za leto 2008, se lahko črpajo iz končnih dodelitev, predvidenih za proračunsko vrstico 19 06 01, ki jo je treba po potrebi med letom okrepiti.

Od skupnega zahtevka za okrepitve iz točke 2.1 se polovica zahteva za takojšnje skoncentrirano reševanje socialno-ekonomskih razvojnih potreb, za katere se običajno ne uporablja makrofinančna pomoč ali vnaprejšnje odplačilo dolga. Te potrebe so zlasti naložbene potrebe in stroški izvajanja dogovora o statusu. Zaradi visokega deleža pomoči, povezane z naložbami, se pričakuje, da bo priprava projekta potekala v običajnih rokih. Zato plačila pomenijo polovico zahtevanih odobritev za prevzem obveznosti.

PALESTINA

Ozadje

Življenjski pogoji palestinskega prebivalstva se še naprej slabšajo, zlasti v Gazi. Dobrih 66 % družin živi danes pod pragom revščine, medtem ko je bilo takih družin na začetku leta 2006 50 %. Polovica prebivalstva je prizadeta zaradi negotove oskrbe s hrano. Stopnja brezposelnosti zdaj znaša 35 % v Gazi in 20 % na Zahodnem bregu. Ocenjuje se, da je skupni BDP v letu 2006 padel za 5–10 %, BDP na prebivalca pa zdaj znaša 44 % pod ravnijo v letu 1999. Tudi za izvoz in naložbe se ocenjuje, da so se močno znižali, kar izraža povečane omejitve, slabše varnostne razmere in večjo negotovost.

60-odstotno zmanjšanje bruto prihodkov Palestinske uprave je spodbudilo hudo fiskalno krizo. Vlada od marca 2006 uslužbencem Palestinske uprave ni mogla izplačati večine obveznosti za plače, v glavnem zaradi odločitve Izraela, da bo zadržal carinske dajatve. Skupni primanjkljaj Palestinske uprave v letu 2007 se ocenjuje na 1,6 milijarde EUR.

Na tej stopnji je težko natančno oceniti skupne potrebe v letu 2008, zlasti glede na negotovosti v zvezi s sprostitvijo zadržanega palestinskega davka in prihodkov iz naslova carin s strani Izraela ter glede na varnostne omejitve, ki imajo velik učinek na gospodarske dejavnosti. Ob nespremenjenih razmerah Komisija pričakuje, da bo stanje v letu 2008 na Zahodnem bregu ostalo stabilno, v Gazi pa se bo še naprej slabšalo. Zato bodo potrebe palestinskega prebivalstva verjetno še vedno precejšnje, zlasti v Gazi. Gaza, ki je pod nadzorom Hamasa, ostaja dejansko zaprta za trgovino in potniški promet, težaven je tudi dostop za humanitarno pomoč. Trajne fizične in finančne izolacije ni mogoče izključiti.

Glede na grozljive razmere in ogromne potrebe, navedene zgoraj, in ob upoštevanju velikega primanjkljaja Palestinske uprave, bo tudi v malo verjetnem primeru, da Izrael popolnoma sprosti palestinske prihodke iz naslova carin (ocenjene na 600 milijonov EUR), ki jih zdaj večinoma zadržuje, in ponovno vzpostavi redne mesečne transferje, pritisk za dodelitev večje zunanje pomoči, zlasti iz EU, ki je največja palestinska donatorica, ostal visok.

Svet za splošne zadeve in zunanje odnose je 18. junija 2007 predsedniku Abbasu v zvezi z njegovo odločitvijo, da za Palestinska ozemlja razglasi izredno vlado pod vodstvom predsednika vlade Fayyada, izrazil svojo polno podporo. Prav tako je zapisal, da bo EU nemudoma obnovila normalne odnose s Palestinsko upravo in „ oblikovala pogoje za nujno praktično in finančno pomoč “ ter si intenzivno prizadevala za vzpostavitev institucij prihodnje palestinske države.

Prihodnji ukrepi Evropske komisije, zlasti na področjih vzpostavljanja institucij in gospodarskega razvoja, se bodo ocenjevali skupaj s prednostnimi nalogami, ki jih bo opredelil Tony Blair, novo imenovani predstavnik četverice, ker njegova pooblastila zajemajo potrebe institucionalnega upravljanja palestinske države in palestinskega gospodarskega razvoja.

Povečana podpora za Palestince je v letu 2008 predvidena za:

- finančno pomoč Palestinski upravi, usklajeno z drugimi donatorji in mednarodnimi organizacijami. S pomočjo se bo nadaljevala tudi shema za poravnavo zaostalih plačil zasebnega sektorja. Ti ukrepi bodo namenjeni izboljšanju fiskalne stabilnosti Palestinske uprave in s tem okrepitvi njene zmogljivosti opravljanja storitev za palestinsko prebivalstvo, zagotavljanju javnega reda in miru ter spodbuditvi palestinskega gospodarstva in zaposlovanja na ozemljih.

- posebne projekte, ki jih izvaja Agencija Združenih narodov za pomoč in zaposlovanje (UNRWA) na svojem področju in zlasti v Gazi. Trenutni razvoj dogodkov v Gazi kaže na dejstvo, da je lahko več ljudi odvisnih od zunanje pomoči, in verjetno je, da se bo pritisk na Agencijo Združenih narodov za pomoč in zaposlovanje povečal. Nadaljnja podpora lahko obravnava vprašanje beguncev ne samo v zvezi z neposrednimi humanitarnimi potrebami, ampak tudi z drugi vidikov, na primer s podporo procesu reform Agencije Združenih narodov za pomoč in zaposlovanje.

- vzpostavitev institucij Palestinske uprave. Vlada Palestinske uprave Salama Fayyada daje možnost nadaljevanja prizadevanj za vzpostavljanje institucij. Cilj naše pomoči je okrepiti ministrstva Palestinske uprave in druge palestinske institucije na področjih upravljanja javnih financ, pravne države, javne uprave, trgovine in carinske uprave ter vzpostaviti okolje, ki bo omogočalo naložbe zasebnega sektorja. Intervencija Skupnosti bo temeljila na Agendi za ukrepanje Skupine za strategijo upravljanja, ki ji bo predsedovala Komisija, upoštevala pa bo prihodnje delo predstavnika četverice Blaira.

- razvojne projekte. EU bo, če je primerno, obravnavala tudi financiranje razvojnih projektov. Predvideni so infrastrukturni in drugi razvojni projekti za spodbuditev gospodarskega razvoja na področju ustvarjanja delovnih mest, ravnanja z vodo, obnove omrežja za distribucijo električne energije, ravnanja s trdnimi odpadki, obnove šol in zdravstvenih domov, elektrike, transporta itd.

- V PPP 2008 je bil obseg sredstev, namenjenih za sodelovanje s Palestinsko upravo, najboljša možna ocena potreb glede na negotove politične razmere v tistem času.

Razmere v Palestini so nestabilne in se spreminjajo vsak dan, kakor kažejo nedavni dogodki. To pomeni, da je ocenjevanje potreb v srednjeročnem obdobju težavno. V letih 2007 in 2006 sta bila zneska, prvotno namenjena za Palestince, dosti nižja od dejanskih potreb. Komisija je morala vrzel pokriti iz drugih proračunskih vrstic proračuna Skupnosti.

Leta 2006 je pomoč Palestincem v proračunskih vrsticah „MEDA“, „Mirovni sporazum“ in „Agencija Združenih narodov za pomoč in zaposlovanje“ dosegla 222 milijonov EUR, od tega je bila večina sredstev dodeljena začasnemu mednarodnemu mehanizmu in Agenciji Združenih narodov za pomoč in zaposlovanje.

Razmere na zasedenih ozemljih so se leta 2007 še poslabšale. Prvotna dodelitev za ENPI palestinsko proračunsko vrstico (kar pomeni proračunske vrstice „MEDA“, „Mirovni sporazum“ in „Agencija Združenih narodov za pomoč in zaposlovanje“ v okviru Uredbe MEDA) je znašala 172 milijonov EUR. Poleg tega je Komisija že morala zahtevati okrepitve vrstice s prerazporeditvami. Komisija je samo v prvi polovici leta 2007 prevzela že za 247 milijonov EUR obveznosti (pri tem je izvzeta pomoč v okviru drugih proračunskih vrstic v obliki humanitarne pomoči in varne preskrbe s hrano). Sprejeta je bila nova odločba o financiranju za 90 milijonov EUR in proračunski organ je na začetku julija odobril prerazporeditev ustreznega zneska. Skupne obveznosti sredstev ENPI za Palestince bodo v letu 2007 občutno presegle 400 milijonov EUR.

Tudi po optimističnem scenariju, po katerem bi se izredna pomoč v letu 2008 sorazmerno zmanjšala in bi bile razmere spet bolj „normalne“, podobno kakor v preteklosti (npr. v obdobju 2002–2005), bi bile potrebe po pomoči veliko večje od zdajšnjega zneska v PPP, ki znaša 158 milijonov EUR. Povprečna letna dodelitev proračunskim vrsticam, ki ustrezajo ENPI (MEDA, Mirovni sporazum in Agencija Združenih narodov za pomoč in zaposlovanje) v obdobju 2002–2005 je znašala 211 milijonov EUR, tj. 53 milijonov EUR več, kot je predvideno v PPP.

Glede na potrebe po nadaljevanju realistične ravni financiranja v letu 2008 Komisija ob upoštevanju palestinskega javnofinančnega položaja in zahtev za pomoč s strani palestinske vlade predlaga povečanje proračunske vrstice 19 08 01 02 v letu 2008 za 142 milijonov EUR, da bi tako znašala 300 milijonov EUR.

Zaradi načina izvajanja projektov, ki predvidevajo hitro črpanje sredstev, se ocenjuje, da bodo leta 2008 skupne potrebe za odobritve plačil znašale 200 milijonov EUR, kar pomeni povečanje v višini 85 milijonov EUR v primerjavi z zneskom iz PPP.

Proračunske vrstice, pravne podlage in opombe

V proračunsko vrstico 19 08 01 02 „Evropsko sosedstvo in partnerstvo (ENP) – finančna pomoč za Palestino, mirovni proces in UNRWA“ v okviru poglavja 19 08 „Evropska sosedska politika in odnosi z Rusijo“, pod naslovom „Zunanji odnosi“ bo vključen dodatni potrebni znesek (142 milijonov EUR v letu 2008).

Postavka 19 08 01 02 — Evropsko sosedstvo in partnerstvo (ENP) — Finančna pomoč za Palestino, mirovni proces in UNRWA

Zneski

Odobritve PPP 2008 | Pisni predlog spremembe št. 1 | Novi znesek |

OPO | OP | OPO | OP | OPO | OP |

158 000 000 | 115 000 000 | 142 000 000 | 85 000 000 | 300 000 000 | 200 000 000 |

Kakor je bilo navedeno zgoraj, je bil podan zahtevek v višini 142 milijonov EUR za pokritje vse večjih potreb Palestinske uprave po finančni pomoči po ponovni vzpostavitvi normalnih odnosov, s poudarkom zlasti na neposredni finančni pomoči vladi in vzpostavljanju institucij prihodnje palestinske države, kakor se je opredelil Svet za splošne zadeve in zunanje odnose na svojem zasedanju 18. junija 2007.

POSLEDICE ZA RAZLIKO DO ZGORNJE MEJE RAZDELKA 4 IN ZA DODATNE VIRE FINANCIRANJA

Skupne dodatne potrebe za razdelek 4 znašajo 262 milijonov EUR v odobritvah za prevzem obveznosti, od katerih je 120 milijonov EUR namenjenih Kosovu in 142 milijonov EUR Palestini. Do zgornje meje razdelka 4 ostane razlika v višini 67,8 milijona EUR. Dodatne odobritve plačil znašajo 145 milijonov EUR, od tega je 60 milijonov EUR namenjenih Kosovu in 85 milijonov EUR Palestini.

Poleg tega bi bilo treba, potem ko bo Svet potrdil ocene stroškov za misije EVOP na Kosovu, predvideti še okrepitev proračuna za SZVP.

POLITIKA KONKURENCE

Kot previdnostni ukrep se predlaga uvedba novega proračunskega člena 03 03 02 – Zahtevki za odškodnino v zvezi s pravnimi postopki proti odločitvam Komisije na področju konkurence, da se upošteva možnost proračunskih posledic, ki izhajajo iz odločitev Sodišča in Sodišča prve stopnje. Vrstica bo imela zaznamek „p.m.“.

Ta člen je namenjen kritju vseh odhodkov, nastalih zaradi odškodnin, ki jih je Sodišče odobrilo tožnikom v zvezi s pravnimi postopki proti odločitvam Komisije na področju konkurence.

Ker finančnega vpliva na proračun EU ni mogoče razumno predhodno oceniti, se v tem členu uporabi zaznamek „p.m.“. Po potrebi bodo na predlog Komisije s prerazporeditvami ali predhodnim predlogom spremembe proračuna dane na voljo odobritve, namenjene dejanskim potrebam.

ZBIRNA RAZPREDELNICA PO RAZDELKIH FINANČNEGA OKVIRA

Finančni okvir Razdelek/podrazdelek | Finančni okvir 2008 | PPP 2008 | PPS št. 1/2008 | PPP 2008 + PPS št. 1/2008 |

|OPO |OP |OPO |OP |OPO |OP |OPO |OP | | 1. TRAJNOSTNA RAST [4]

| | | | | | | | | | 1a. Konkurenčnost za rast in zaposlovanje |9 847 000 000 | |10 270 429 000 |9 538 679 600 | | |10 270 429 000 |9 538 679 600 | |1b. Kohezija za rast in zaposlovanje |46 889 000 000 | |46 877 941 445 |40 622 714 507 | | |46 877 941 445 |40 622 714 507 | | Skupaj | 56 736 000 000 | |57 148 370 445 | 50 161 394 107 | | |57 148 370 445 | 50 161 394 107 | | Razlika do zgornje meje | | |87 629 555 | | | |87 629 555 | | | 2. OHRANJANJE IN UPRAVLJANJE NARAVNIH VIROV | | | | | | | | | | Od tega odhodki, povezani s trgom, in neposredna izplačila |46 217 000 000 | |42 498 990 000 |42 447 050 500 | | |42 498 990 000 |42 447 050 500 | | Skupaj | 58 800 000 000 | |56 275 831 496 | 54 770 478 053 | | |56 275 831 496 | 54 770 478 053 | | Razlika do zgornje meje | | |2 524 168 504 | | | |2 524 168 504 | | | 3. DRŽAVLJANSTVO, SVOBODA, VARNOST IN PRAVICA | | | | | | | | | | 3a. Svoboda, varnost in pravica |747 000 000 | |691 034 000 |496 446 000 | | |691 034 000 |496 446 000 | |3b. Državljanstvo |615 000 000 | |598 493 000 |694 383 006 | | |598 493 000 |694 383 006 | | Skupaj | 1 362 000 000 | |1 289 527 000 | 1 190 829 006 | | |1 289 527 000 | 1 190 829 006 | | Razlika do zgornje meje | | |72 473 000 | | | |72 473 000 | | | 4. EU KOT GLOBALNI PARTNER[5]

|7 002 000 000 | | 6 911 414 000 | 7 916 743 400 | +262 000 000 | +145 000 000 | 7 173 414 000 | 8 061 743 400 | | Razlika do zgornje meje | | | 329 804 000 | | | | 67 804 000 | | | 5. UPRAVA[6]

|7 380 000 000 | |7 286 417 754 | 7 286 977 754 | | |7 286 417 754 | 7 286 977 754 | | Razlika do zgornje meje | | | 170 582 246 | | | | 170 582 246 | | | 6. NADOMESTILA | 207 000 000 | |206 636 292 | 206 636 292 | | |206 636 292 | 206 636 292 | | Razlika do zgornje meje | | |363 708 | | | |363 708 | | | SKUPAJ | 131 487 000 000 | 129 481 000 000 | 129 118 196 987 | 121 533 058 612 | +262 000 000 | +145 000 000 | 129 380 196 987 | 121 678 058 612 | | Razlika do zgornje meje | | |3 185 021 013 | 8 264 159 388 | | |2 923 021 013 | 8 119 159 388 | |

[1] UL L 248, 16.9.2002, str. 1.

[2] UL L 390, 30.12.2006, str. 1.

[3] Kontaktno skupino sestavljajo ZDA, Rusija, Združeno kraljestvo, Francija, Nemčija in Italija.

[4] Pri razliki v razdelku 1 (podrazdelek 1a) se ne upoštevajo odobritve, povezane z Evropskim skladom za prilagoditev globalizaciji (500 milijonov EUR).

[5] Pri razpoložljivi razliki v razdelku 4 v letu 2008 se ne upoštevajo odobritve, povezane z rezervo za nujno pomoč (239,2 milijona EUR).

[6] Za izračun razlike do zgornje meje v razdelku 5 se upošteva opomba (1) k finančnemu okviru za obdobje 2007–2013, in sicer za znesek v višini 77 milijonov EUR pri prispevkih osebja za pokojninsko shemo.